Man se ontbinde lyk in Cullinan gevindDie ontbinde lyk van ŉ werknemer van ŉ rehabilitasiesentrum is in sy huis in Cullinan, oos van Pretoria, gevind. ŉ Polisiewoordvoerder, Johannes Jaftha, sê hulle vermoed die 26-jarige man is vermoor. Hy sê ŉ kollega van die man is Sondag na sy huis nadat hy die afgelope week nie by die werk was nie. Die huis was gesluit maar sy het die man se lyk deur ŉ venster gesien. Die polisie het die huis se deur afgebreek en die man se liggaam op die vloer gevind. Hy het ŉ oop wond aan sy bolyf gehad. Die man se motor en ander items was vermis. Die polisie het sowat 20 minute later vyf mans in hegtenis geneem wat in besit was van die gesteelde motor. Hulle sal binnekort in die Cullinan landdroshof verskyn. Jaftha sê die polisie se ondersoek duur voort en hulle wag op die uitslae van ŉ nadoodse ondersoek. Die man was glo ŉ werknemer by die Dr Fabian en Florence Ribeiro rehabilitasiesentrum. Dit het voorheen as die Magaliesoord rehabilitasiesentrum bekendgestaan. Die Ribeiro’s was politieke aktiviste en is in Desember 1986 in Mamelodi vermoor.